ནང་ཆེན་རྒྱལ་རབས
༥༽ ས་མུ་ཆོད་མཚམས། ས་སྤྱི་ལེ་གྲུ་བཞི་མ་ཁྲི༣༠ལྷག་ལ་དབང་བསྒྱུར་བའི་མདོ་སྟོད་མི་ཡི་ཆོལ་ཁ་སྒོམ་སྡེ་ནང་ཆེན་ རྒྱལ་ཁམས་ནི་ས་སྒང་སྤྱིའི་ཆ་ནས་ཤར་ཐིག་ལ་དཔག་ཚད༨༨དང་ཆ་ཕྲན༣༥ནས་དཔག་ཚད༩༨ དང་ཆ་ཕྲན༥༧བར་གནས་ཡོད། བྱང་ཐིག་ལ་དཔག་ཚད༣༢དང་ཆ་ཕྲན༣༩ནས་དཔག་ཚད༣༦ དང་ཆ་ཕྲན༣༡བར་གནས་ཡོད། ཤར་ནུབ་ཀྱི་རིང་ཚད་ལ་སྤྱི་ལེའི་ལེ་བར༧༣༨དང་།  ལྷོ་བྱང་གི་རིང་ཚད་ལ་སྤྱི་ལེའི་ལེ་བར༤༢༥ཡས་མས་དང་། མཚོ་ངོས་ནས་ཆ་སྙོམ་མཐོ་ཚད་སྨིས༤༢༠༠ ཡས་མས་ཡིན། ས་མུ་ཆོད་མཚམས་ནི། རྒྱལ་པོ་ཆོས་ཀྱི་རྒྱལ་མཚན་གྱི་སྐུ་དུས་སུ་མདོ་སྟོད་མི་ཡི་ཆོལ་ཁ་ལ་དབང་བསྒྱུར་སྐབས་ཏྲེ་རབ་ཁ་སྟེ་དེང་དུས་དཀར་མཛེས་ཡན་ཆད་དང་། སོག་ལ་སྐྱ་བོའི་མན་ཆད་ལ་དབང་བསྒྱུར་ནས་རྒྱལ་ས་སྐུ་འབུམ་དུ་མཛད་ཅིང་། ཁྲལ་འུ་ལག་སྐུ་འབུམ་དུ་སྡུད། དེ་རྗེས་རྒྱལ་སྲས་སངས་རྒྱས་གྲགས་པའི་སྐུ་དུས་སུ་སྒོམ་སྡེ་ཡ་གསུམ་སྟོད་མ་སྟེ་དབུས་གཙང་སྟག་ལུང་ཕྱིན་ཆད་ལ་མངའ་རིས་བསྐྱངས་པ་དང་། ཁྲི་སྟོང་སྡེའི་རྒྱལ་པོ་རྡོ་རྗེ་ཚེ་དབང་གི་སྐུ་དུས་སུ་ས་མུ་ཆོད་མཚམས་ནི། ཤར་ནས་འདན་ཁྲ་བོ་ལ། ལྷོ་ནས་ཇོ་ལ་རྩེ་ནག་པོ། ནུབ་ནས་སོག་ཕ་ཝང་གཡག་འཛོམས། བྱང་ནས་མཚོ་སྔོན་པོ་ཚུན་ནང་ཆེན་གྱི་ས་ཡིན་པ་དང་། ནང་སྡེ་དང་ཕྱི་སྡེའི་ས་མཚམས་ནི། རི་ཆེ་ནང་ཆེན་ས་མཚམས་འཛི་ཡག་ནག་ཕྲང་། དཔའ་ཤོད་ས་མཚམས་ལྕགས་ཟམ་ཁ། རག་ཤུལ་ས་མཚམས་རྩི་ཆུ་ཁ།ཟུར་མང་ས་མཚམས་རྡོ་རྡོ་དགོན། དགེ་རྒྱལ་ཆུ་མིག་མར་ཁུ་བཅས་ཡིན་ལ།                                                                                                                                                                                                                                                                                                                                                                                                                                                                                                                                                                                                                                                                                                                     ས་ཆའི་གནས་བབ་དང་འབྲེལ་མཚམས་ནི་དེང་སང་ལྟར་ན་ཤར་ནས་དཀར་མཛེས་དང་།  ལྷོ་ནས་ཆབ་མདོ།  ནུབ་ནས་ནག་ཆུ།  བྱང་ནས་ཡུ་གུར།  བྱང་ཤར་ནས་མཚོ་ལྷོའི་ས་ཁུལ་དང་འབྲེལ་ནས་ཡོད།  ནང་སྡེ་ཤོག་ཆེན་བཅོ་བརྒྱད་དང་།  ཕྱི་སྡེ་ཉེར་ལྔ་སོགས་བཤད་སྐབས་ཕྱི་ནང་གི་ཁྱད་པར་ཡོད་པ་མ་ཡིན་པར་རྒྱལ་ས་དང་ཐག་ཉེ་རིང་གི་ཁྱད་པར་གྱིས་མིང་དུ་བཏགས་པ་ཙམ་དང་། གཞན་ཡང་ནང་ཆེན་རྒྱ་སྡེ་དང་། ཚོ་བ་སོགས་ཀྱི་ཐ་སྙད་འདི་དག་ནི་ཉེ་ཆར་གཞན་གྱིས་དབང་སྒྱུར་སྐབས་རྒྱ་ཡུལ་དང་ཐག་ཉེ་བས་རྒྱ་སྡེ་སོགས་ཀྱི་ཐ་སྙད་བྱུང་བ་ཙམ་ལས། དོན་དུ་ནང་ཆེན་གྱི་སྡེ་བ་ལས་ལོག་ཏུ་མ་མཆིས་པས་གཞན་སོགས་ལ་གོ་ནོར་དུ་འགྲོ་མི་རིགས་ལ། བོད་རང་གི་མི་རིགས་བྱུང་འཕེལ་གྱི་ལོ་རྒྱུས་ལྡན་པའི་བོད་ཡུལ་དངོས་ཀྱི་བྱེ་བྲག་ཅིག་ཡིན་པ་ཤེས་དགོས། ནང་ཆེན་གྱི་རྒྱལ་ཁམས་འདི་སྔོན་མ་བཙན་པོ་རིམ་བྱོན་གྱི་དུས་སྐབས་ནས་བཟུང་རུ་བཞི་དམག་གི་དཔུང་གནོན་དང་། སིལ་བུའི་སྐབས་སུ་སྒོམ་སྡེའི་ཡུལ་ཁམས་དང་། དེ་རྗེས་མདོ་སྟོད་མི་ཡི་ཆོལ་ཁར་གྲགས་ཤིང་། གོང་ས་ལྔ་པ་ཆེན་པོའི་དུས་སུ་ཤིང་སྒོ་ཅན་གྱི་རྒྱལ་ཁམས་ཀྱི་རྒྱལ་པོ་སོགས་བོད་རང་གི་ཡན་ལག་ཐུན་མིན་ཡིན་པ་གཞུང་དུ་གསལ་ཞེས་ལོ་རྒྱུས་ཡིག་ཚང་ཁག་ལས་བཤད་པ་ལྟར་སྙོན་དུ་མེད་དོ།   ། གུང་བྲན་གྱིས་དབང་བསྒྱུར་ཟིན་རྗེས་བོད་ཡུལ་ས་ཁོངས་སོ་སོ་ཡར་བཅད་མར་འདེད་བྱས་ཏེ་ཞིང་ཆེན་དང་ཁུལ་རྫོང་རིམ་པ་སོ་སོར་བགོས་ནས་སིལ་བུར་བཏང་བ་སྟེ། དེང་སང་རྫོང་དང་ཡུལ་ཤོག་སོགས་ཡོད་གྲངས་ནི། རིག་གནས་གསར་རྗེའི་སྔོན་གྱི་ནང་ཆེན་གྱི་ནང་སྡེ་ཤོག་ཆེན་བཅོ་བརྒྱད་དང་ཕྱི་སྡེ་དེམ་ཆུ་ཉེེར་ལྔ་སོགས་ལས་གྲུབ་པའི་རྒྱལ་ཁམས་དེ་མང་ཕལ་ཆེར་དེང་སང་རྫོང་ཁག་དྲུག་དང་། ཡུལ་ཤོག་ཞེ་བདུན་གྱི་ཁུངས་སུ་བསྡུས་ཡོད་དེ། དེ་དག་དེང་གི་ལོ་རྒྱུས་སོགས་ལས་གསལ་བ་ལྟར་ཡིན་ལ། ཡང་དེ་དུས་ཀྱི་ས་ཆ་འགའ་ཤས་ནི་དེང་སང་ཡུལ་ཤུལ་གྱི་ས་གནས་དང་འདབ་འབྲེལ་བའི་བོད་ལྗོངས་དང་། མཚོ་སྔོན་གྱི་ས་ཆ་གཞན་དག  སི་ཁྲོན་གྱི་ས་ཆ་འགའ་རེའི་མངའ་འོག་ཏུ་ཡོད་པ་སོགས་ནི་ཞིབ་པར་བརྟག་ན་ངེས་བརྙེད་ཐུབ་པ་ཡིན།  འདི་ཡན་གྱིས་ནང་ཆེན་རྒྱལ་རབས་དངོས་རེ་ཞིག་གྲུབ་བོ།   །